b'\n_START_ARTICLE_\nLucy Christalnigg\n_START_SECTION_\n\xc5\xbdivljenjepis\n_START_PARAGRAPH_\nLucy Christalnigg se je rodila leta 1872 na gradu Klingenstein v stari avstrijsko-francoski rodbini Bellegarde, ki ima svoje korenine v Franciji in iz katere izhaja tudi slavni avstrijski general Heinrich von Bellegarde. 4. septembra 1893 se je Lucy v Gradcu poro\xc4\x8dila z grofom Oskarjem Christalniggom, koro\xc5\xa1kim plemi\xc4\x8dem in slovenskim rodoljubom, njenim daljnim bratrancem, katerega rodbina je od 15. stoletja trgovala z \xc5\xbeelezom in rudninami. Po poroki sta se preselila v Celovec, kjer je Oskar imel eno izmed mnogih hi\xc5\xa1. Po treh neuspe\xc5\xa1nih zanositvah je Lucy dobila h\xc4\x8der Mario Immacolato, ki pa je zaradi zastrupitve krvi umrla pri \xc5\xa1tirih letih. Zakonca Christalnigg sta sila rada zahajala v Gorico, ki je bila takrat svetovljansko mesto in priljubljeno letovi\xc5\xa1\xc4\x8de avstrijskega plemstva. Tam sta imela v lasti vilo Liebenwald (danes gosti\xc5\xa1\xc4\x8de \xc5\xa0terk), kjer sta prirejala zabave in plese. V mestu sta bila priljubljena in spo\xc5\xa1tovana, saj sta imela mnogo vplivnih prijateljev, vklju\xc4\x8dno z Oskarjevo teto, grofico Selmo Coronini, ki je bila \xc5\xbeena grofa Franca Coroninija, katerega o\xc4\x8de je bil tutor takrat prestolonaslednika Franca Jo\xc5\xbeefa_NEWLINE_Lucy ni bila le ena izmed prvih Koro\xc5\xa1ic, ki so sedle v avtomobil, temve\xc4\x8d tudi voznica dirkalnika. Leta 1908 je zmagala na dirki koro\xc5\xa1kega avtomobilisti\xc4\x8dnega kluba in dobila pokal Wanderpreis, vozila pa je Italo 25/40 HP. Grofica je bila znana po hitri vo\xc5\xbenji, zaradi \xc4\x8desar je bila mnogokrat oglobljena, tako na Koro\xc5\xa1kem kot tudi v Gorici in celo v Vidmu. \xc5\xbde od malega je rada dirkala s konji in mnogi so ji govorili, da bo zaradi ljubezni do hitrosti umrla mlada.\n_START_SECTION_\nSmrt\n_START_PARAGRAPH_\nAvgusta 1914 se je mirna Gorica hitro napolnila z naborniki z vseh okoli\xc5\xa1kih vasi in Rde\xc4\x8di kri\xc5\xbe je za\xc4\x8del zbirati denar za dru\xc5\xbeine mladih vojakov, ki so jih z vlaki vozili v Galicijo. Lucy je hotela storiti nekaj ve\xc4\x8d kot le darovati denar, zato se je vrnila v Celovec, kjer je kupila \xc4\x8disto nov avtomobil, ki naj bi slu\xc5\xbeil kot re\xc5\xa1ilni voz. 9. avgusta zve\xc4\x8der se je s svojim \xc5\xa1oferjem in mlado pomo\xc4\x8dnico Anno Steiner odpravila nazaj v Gorico. Pot do tja jo je vodila \xc4\x8dez prelaz Predel, skozi Bovec, tik ob italijanski meji. Cesto so stra\xc5\xbeili \xc4\x8drnovojniki, saj naj bi v takrat \xc5\xa1e nevtralno kraljevino Italijo be\xc5\xbeali dezerterji. V tistih dneh so patrulje dobile ukaz, naj ustavijo in pregledajo vsakogar, \xc4\x8de pa se po prvem ukazu ne ustavijo, naj jih nemudoma ustrelijo. Razglas z opozorilom je bil v skoraj vsakem \xc4\x8dasopisu. A Lucy, ki je bila znana po neu\xc4\x8dakanosti, je prek vplivnih prijateljev poskrbela, da so vsi oro\xc5\xbeniki dobili sporo\xc4\x8dilo, da se bo tistega dne peljala proti Gorici. Razen treh \xc4\x8drnovojnikov, ki so patruljo postavili kilometer stran od vasi Srpenica. _NEWLINE_Med njimi je tam stra\xc5\xbeil tudi 42-letni Peter Fon, biv\xc5\xa1i vojak in doma\xc4\x8din, prestar, da bi ga poslali v Galicijo. Na dolgi ravnini je popotnike ustavljal in preverjal, kar se je namenil storiti tudi v no\xc4\x8di na 10. avgust, ko je po makadamski poti pridrvela Lucy Christalnigg. Ker se ni ustavila niti po dveh opozorilnih strelih, je nameril v vozilo in dvakrat ustrelil. Grofico je zadel v glavo in jo na mestu ubil. Preiskava je kasneje pokazala, da je grofica imela nogo na zavori, kar nakazuje, da je upo\xc4\x8dasnila in o\xc4\x8ditno pri\xc4\x8dakovala, da jo bo oro\xc5\xbenik spustil naprej, kot so to storili vsi dotlej. A trije srpeni\xc5\xa1ki \xc4\x8drnovojniki so obvestilo dobili \xc5\xa1ele nekaj ur po incidentu._NEWLINE_Iz Gorice sta pri\xc5\xa1la zdravnika Luigi Pontoni in Wolfgang Weinlechner, slednji grofi\xc4\x8din prijatelj. V trenutku sta potrdila njeno smrt, va\xc5\xa1ki \xc5\xbeupnik pa jo je blagoslovil. Vsi skupaj so po\xc4\x8dakali na pogrebnika, ki pa trupla nista smela premakniti, dokler nista pozno popoldne pri\xc5\xa1la voja\xc5\xa1ka komisarja v spremstvu Oskarja Christalnigga. Komisarja sta po hitrem ogledu dovolila odstranitev trupla in vozila, grof Christalnigg pa je na presene\xc4\x8denje vseh, \xc5\xa1e posebej Petra Fona, vse tri oro\xc5\xbenike nagradil s petimi kronami, \xc4\x8de\xc5\xa1, da so vestno izpolnjevali svojo dol\xc5\xbenost. Ob sedmih zve\xc4\x8der, 10. avgusta 1914, so mrtvo grofico odpeljali nazaj v Gorico. Na kraju, kjer je grofica umrla, \xc5\xa1e danes stoji kamnit spomenik, na katerem pi\xc5\xa1e "Zur erinnerung Lucy Gr\xc3\xa4fin Christalnigg, 10 August 1914" (V spomin grofici Lucy Christalnigg, 10. avgust 1914).\n_START_SECTION_\nPogreb\n_START_PARAGRAPH_\nLucy so za\xc4\x8dasno po\xc4\x8divali\xc5\xa1\xc4\x8de pripravili v grobnici dru\xc5\xbeine Coronini-Cronberg na pokopali\xc5\xa1\xc4\x8du v \xc5\xa0empetru pri Gorici. Pri\xc5\xa1lo je toliko ljudi, da sta morala pogrebnika pokopali\xc5\xa1\xc4\x8de zapreti. Pogreb se je za\xc4\x8del ob \xc5\xa1estih popoldne, 11. avgusta 1914, ma\xc5\xa1o pa je vodil \xc5\xa1empetrski \xc5\xbeupnik, Valentin Knavs. Pogreba so se med drugim udele\xc5\xbeili grofica Selma Coronini, grofica von Thurn, Luisa Rebek, predsednica lokalnega Rde\xc4\x8dega kri\xc5\xbea, Adriana Thumel, pisatelj Otto de Leitgeb, predsednica gori\xc5\xa1kega \xc5\xbeenskega dru\xc5\xa1tva, Matilde De Bokslaff, general Johann de Fernengel, komandir Luigi Faidutti, Anton Rebek, Henrik Cazzafura in primarij Longin Horak. 1. oktobra so grofico izkopali in jo odpeljali na Gosposvetsko polje na Koro\xc5\xa1kem, kjer je pokopana \xc5\xa1e danes._NEWLINE_\xc4\x8casopisi v Gorici, Trstu, Ljubljani, Celovcu in celo v Mariboru in na Dunaju, so v naslednjih dneh zapisali vest o prvi \xc5\xbertvi Velike vojne. Tr\xc5\xbea\xc5\xa1ki \xc4\x8dasopis Edinost je \xc5\xbee naslednjega dne na kratko opisal dogodek, prav tako mariborski Marburger Zeitung. Ljubljanski Laibacher Zeitung je o novici pisal 12. avgusta, gori\xc5\xa1ki Novi \xc4\x8das 13. avgusta, kranjska Sava pa 14. avgusta.'